Ոմանք այնպիսի արհեստական ջանասիրությամբ ու անմիտ կոպտությամբ են «պաշտպանում» շրջանառության մեջ դրված զինվորի սոցիալական աջակցության ծրագիրը, որ ակամա կարող ես կասկածել դրա արդյունավետության հարցում: Հարգելիներս, մեծամասնությունը, իմ կարծիքով, ողջունելի է համարում ուժերի միավորմամբ զինվորի սոցիալական խնդիրների լուծումը, սակայն անընդունելի է համարում եղանակներն ու իրատեսական վերահսկողության համակարգի բացակայությունը: Դրանց մեջ մարդիկ կան, որոնց զավակներն այս պահին սահման են պահում, ուստի իրենք արտահայտվելու բարոյական իրավունք հաստատ ունեն: Ինքս, համամիտ եմ գաղափարի հետ, ակնկալում եմ, որ մոտ ապագայում այն կդառնա Հայ մարդուն վեհ գաղափարների շուրջ գործնական հարթության վրա միավորելու նախադեպ, ինչը հրաշալի ստացվում է հրեաների մոտ: Սակայն պետք է հասկանալ, վերջապես, որ ցածր աշխատավարձ ստացողի համար դա խնդիր է, իսկ եկամուտների համամասնությամբ գանձումը բարդ, բայց արդարացի հանգուցալուծում կլիներ: Վերջապես պարզությունը միշտ չէ, որ հաջողություն է երաշխավորում: